CELEX: 
Language: hu
Date: 2019-03-14 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE a 305/2011/EU európai parlamenti és tanácsi rendeletnek a kültéri árnyékolók és napellenzők szélállóságára vonatkozóan meghatározott teljesítményosztályokkal történő kiegészítéséről

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               Az építési termékek forgalmazására vonatkozó harmonizált feltételek megállapításáról és a 89/106/EGK tanácsi irányelv
                  1
                hatályon kívül helyezéséről szóló, 2011. március 9-i 305/2011/EU európai parlamenti és tanácsi rendelet két fő eljárást tesz lehetővé az építési termékek alapvető jellemzőivel kapcsolatos teljesítményosztályok meghatározására. A 27. cikk (1) bekezdése és a 60. cikk f) pontja szerint erre a Bizottság által elfogadott, felhatalmazáson alapuló jogi aktusok útján kerülhet sor, míg a 27. cikk (2) bekezdése felülvizsgált megbízás alapján létrejött harmonizált szabványok alkalmazását is lehetővé teszi erre a célra. A 27. cikk (2) bekezdésének első albekezdése úgy rendelkezik, hogy amennyiben vannak a Bizottság által meghatározott teljesítményosztályok, az európai szabványügyi testületeknek ezeket kell használniuk a harmonizált szabványokban.
            
            
               A 305/2011/EU rendelet 2. cikkének 7. pontjában szereplő fogalommeghatározás szerint az „osztály” az építési termékek teljesítményszintjeinek egy alsó és egy felső érték által határolt tartománya. A 305/2011/EU rendelet szerinti osztályok tehát mindig a termékek meghatározott teljesítménytartományát fejezik ki.
            
            
               Emellett a 305/2011/EU rendelet – az elődjétől, vagyis a 89/106/EGK tanácsi irányelvtől eltérően – nem tesz különbséget az osztályozások között azok eredete alapján. A Bizottság, illetve az európai szabványügyi testületek által meghatározott teljesítményosztályok tehát egyformán kezelendők és alkalmazandók. 
            
            
               A teljesítményt érdemes nyitott módon osztályozni, vagyis az egy adott szabvány hatálya alá tartozó termékek egy adott alapvető jellemzője esetében minden lehetséges teljesítményszintet le kell fedni. Ellenkező esetben az említett teljesítmény küszöbszintjét is meg kellene határozni.
            
            
               A kültéri árnyékolók és napellenzők teljesítménykövetelményeiről – többek között biztonsági követelményeiről – szóló EN 13561 európai termékszabványt az Európai Szabványügyi Bizottság (CEN) először 2004-ben fogadta el, majd 2008-ban módosította. A szabvány osztályozza a hatálya alá tartozó termékek teljesítményét, főleg azok „szélállóság” alapvető jellemzőjével kapcsolatban, mely összefüggésében négy teljesítményosztályt vezet be.
            
            
               A rendelkezésre álló információk alapján e meglévő osztályok nem elegendőek az összes szóban forgó termék számára, mivel az utóbbi időben új, a korábbiaknál nagyobb szélellenállással rendelkező termékeket fejlesztettek ki ezen a területen. A meglévő osztályok használata egyes esetekben a termékek rögzítésével kapcsolatos biztonsági problémákhoz is vezethet. Ezen okokból a szóban forgó teljesítményosztályokat ki kell bővíteni, valamint az EN 13561 szabvány hatálya alá tartozó, különböző termékalcsaládok szerint differenciálni is kell: a rögzítő rendszerek ellenállása miatt az összecsukható karos napellenzők esetében csak három osztály használata helyénvaló, és ez a – négy meglévőn felüli – három további osztály csak az oldalsó terelősínekben futó szövetből álló kültéri árnyékolókra, valamint a pergola napellenzőkre alkalmazandó.
            
            
               E célkitűzések eléréséhez a CEN által 2016 márciusában közzétett EN 13561 szabványban említett „szélállóság” alapvető jellemző szerinti osztályozást három további osztállyal kell bővíteni, valamint különbséget kell tenni aközött, hogy mely osztályok mely, az említett szabvány hatálya alá tartozó termékalcsaládok esetében használandók, különösen az összecsukható karos napellenzők, az oldalsó terelősínekben futó szövetből álló kültéri árnyékolók, valamint a pergola napellenzők tekintetében. Más típusú napellenzők, függőleges görgőkön futó árnyékolók, kibillenthető karos napellenzők (markisolette-ek) és szúnyoghálók esetében az EN 13561 szabvány új változata nem jelent semmilyen változást a meglévő osztályozásra nézve.
            
            
               Mivel a 305/2011/EU rendelet alkalmazásában az európai szabványügyi testületek csak akkor vezethetnek be új osztályozást egy harmonizált szabványba, ha erre új, felülvizsgált megbízást kaptak – és ez nem történt meg, valamint hosszabb időt venne igénybe –, helyénvalóbbnak tűnik e felhatalmazáson alapuló rendelet előterjesztése útján eljárni.
            
            
               Az viszont nem tűnik szükségesnek, hogy az EN 13561 szabványban szereplő egyéb teljesítményosztályozási rendszerek is bekerüljenek a rendelet alkalmazási körébe, hiszen a 305/2011/EU rendelet alapján a 89/106/EGK irányelvnek megfelelően az Európai Unió Hivatalos Lapjában hivatkozással közzétett harmonizált szabványokban szereplő teljesítményosztályozások további intézkedések nélkül alkalmazandók a 305/2011/EU rendelet keretében.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               A felhatalmazáson alapuló rendelet tervezetét az építési termékekkel foglalkozó tanácsadó csoport (a továbbiakban: tanácsadó csoport) 2016. június 14-i ülésén megvitatta, majd azt szakértőknek is megküldték a 2016. május 31-től 2016. június 28-ig tartó írásbeli konzultáció céljából. Ezt megelőzően valamennyi tagállam lehetőséget kapott arra, hogy szakértőket jelöljön ki a konzultációban való részvételre. E szakértőkön kívül más külső érdekelt felek véleményét is kikérték. A felhatalmazáson alapuló jogi aktusokról szóló egyetértési megállapodásnak megfelelően a tanácsadó csoportban megvitatott és az írásbeli konzultációhoz kapcsolódó dokumentumokat egyidejűleg továbbították az Európai Parlamentnek és a Tanácsnak. Az ennek során kinyilvánított véleményeket, valamint a Bizottság által ezt követően kapott visszajelzéseket figyelembe vették, amikor e jogszabálytervezet szolgálatközi konzultációra bocsátandó változatát véglegesítették.
            
            
               A tervezet 2018. október 31. és 2018. november 28. között véleménynyilvánítás céljából elérhető volt a minőségi jogalkotási portálon, és arról a WTO a 2018. november 7. és 2019. január 6. közötti időszakban értesítést kapott. Két érdekelt fél nyilvánított véleményt. Az egyik érdekelt fél egy olyan technikai problémával kapcsolatban tett megjegyzést, melynek megoldása a szabványosítási kérelemmel van összefüggésben, így az a felhatalmazáson alapuló jogi aktus szempontjából nem releváns. A másik érdekelt fél megjegyzése szerint a 3. osztály esetében nem helyénvaló felső határt meghatározni. A 3. osztály és az azt követő 4. osztály együttes figyelembe vétele esetén azonban nincs meghatározva felső határ, ezért ez a megjegyzés sem releváns.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               A 305/2011/EU rendelet 27. cikke szerint az építési termékek alapvető jellemzői vonatkozásában teljesítményosztályok határozhatók meg. A 27. cikk (1) bekezdése és a 60. cikk f) pontja értelmében erre a Bizottság által elfogadott, felhatalmazáson alapuló jogi aktusok útján kerülhet sor. A 27. cikk (2) bekezdésének első albekezdése úgy rendelkezik, hogy amennyiben vannak a Bizottság által meghatározott teljesítményosztályok, az európai szabványügyi testületeknek ezeket kell használniuk a harmonizált szabványokban.
            
            
               A 305/2011/EU rendelet 2. cikkének 7. pontja szerint az „osztály” az építési termékek teljesítményszintjeinek egy alsó és egy felső érték által határolt tartománya. A 305/2011/EU rendelet nem tesz különbséget az osztályozások között. A Bizottság, illetve az európai szabványügyi testületek által meghatározott teljesítményosztályok tehát egyformán kezelendők és alkalmazandók.
            
            
               Mivel a 305/2011/EU rendelet alkalmazásában az európai szabványügyi testületek csak akkor vezethetnek be új teljesítményosztályozást egy harmonizált szabványba, ha erre új, felülvizsgált megbízást kaptak, és ez nem történt meg, helyénvalóbbnak tűnik e felhatalmazáson alapuló rendelet előterjesztése útján eljárni.
            
            
               Indokolt tehát elfogadni a felhatalmazáson alapuló rendeletet annak érdekében, hogy az EN 13561 európai szabvány a kültéri árnyékolók és napellenzők tekintetében új teljesítményosztályokkal bővüljön.
            
         
         
            
               A felhatalmazáson alapuló rendelet megfelel az arányosság elvének. Elfogadása megoldást kínál a 305/2011/EU rendelet következtében az építési termékek teljesítményosztályozási rendszerei terén felmerült egyes nehézségekre, ezért az egész európai építőipari ágazat szempontjából előnyösnek tekinthető.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2019.3.14.)
            
            
               a 305/2011/EU európai parlamenti és tanácsi rendeletnek a kültéri árnyékolók és napellenzők szélállóságára vonatkozóan meghatározott teljesítményosztályokkal történő kiegészítéséről
            
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel az építési termékek forgalmazására vonatkozó harmonizált feltételek megállapításáról és a 89/106/EGK tanácsi irányelv
                  2
                hatályon kívül helyezéséről szóló, 2011. március 9-i 305/2011/EU európai parlamenti és tanácsi rendeletre és különösen annak 27. cikke (1) bekezdésére,
            
            
               mivel:
            
            
               (1)A kültéri árnyékolók és napellenzők teljesítménykövetelményeiről szóló EN 13561 európai szabványt az Európai Szabványügyi Bizottság (CEN) először 2004-ben fogadta el, majd 2008-ban módosította. A szabvány a kültéri árnyékolókra és napellenzőkre vonatkozóan négy teljesítményosztályt tartalmaz, nevezetesen az említett termékek szélállósága tekintetében.
            
            
               (2)Az EN 13561 szabványban meghatározott osztályok nem elegendőek a piacon jelenleg forgalmazott valamennyi termék osztályozására. A legújabb termékek a korábbiaknál nagyobb szélállósággal rendelkeznek. A meglévő osztályok használata egyes esetekben a termékek rögzítésével kapcsolatos biztonsági problémákhoz vezethet.
            
            
               (3)Ezért az EN 13561 szabvány szerinti osztályozást három további, szélállóságra vonatkozó teljesítményosztállyal kell kiegészíteni. Szintén különbséget kell tenni az említett szabvány hatálya alá tartozó termékalcsaládok esetében használandó osztályok között, különösen az összecsukható karos napellenzőkre, az oldalsó terelősínekben futó szövetből álló kültéri árnyékolókra, valamint a pergola napellenzőkre vonatkozóan. 
            
            
               (4)A 305/2011/EU rendelet 27. cikke szerint az építési termékek alapvető jellemzői vonatkozásában teljesítményosztályokat vagy a Bizottság, vagy a Bizottság által kiadott felülvizsgált megbízás alapján az európai szabványügyi testületek határozhatnak meg. Tekintettel arra, hogy a további teljesítményosztályokat a lehető leghamarabb meg kell határozni, az új teljesítményosztályokat indokolt a Bizottságnak meghatároznia. Az említett rendelet 27. cikkének (2) bekezdésével összhangban ezeket az osztályokat alkalmazni kell a harmonizált szabványokban,
            
            
               ELFOGADTA EZT A RENDELETET:
            
            
               1. cikk
            
            
               E rendelet a mellékletében foglaltak szerint teljesítményosztályokat határoz meg a kültéri árnyékolók és napellenzők szélállóságára vonatkozóan.
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, 2019.3.14-én.
            
         
         
            
               
                     a Bizottság részéről
               
               
                     elnök
                     Jean-Claude JUNCKER
               
            
         
         
            
                  
                     (1)
                  
                        HL L 88., 2011.4.4., 5. o.
               
               
                  
                     (2)
                  
                        HL L 88., 2011.4.4., 5. o.
               
            
      
    ---documentbreak--- 
      
         
         
            
               MELLÉKLET
            
            
            
               1. táblázat
            
            
               Az oldalsó terelősínek között futó szövetből álló kültéri árnyékolók és a pergola napellenzők szélállóságra vonatkozó teljesítményosztályok
            
            
                     
                        Osztályok
                     
                  
                  
                     
                        0
                     
                  
                  
                     
                        1
                     
                  
                  
                     
                        2
                     
                  
                  
                     
                        3
                     
                  
               
                     
                        Névleges szélnyomás pN (N/m²)
                     
                  
                  
                     
                        < 40
                     
                  
                  
                     
                        ≥ 40 – < 70
                     
                  
                  
                     
                        ≥ 70 – < 110
                     
                  
                  
                     
                        ≥ 110 – < 170
                     
                  
               
                     
                        Biztonsági szélnyomás pS (N/m²)
                     
                  
                  
                     
                        < 48
                     
                  
                  
                     
                        ≥ 48 – < 84
                     
                  
                  
                     
                        ≥ 84 – < 132
                     
                  
                  
                     
                        ≥ 132 – < 204
                     
                  
               
            
                     
                        Osztályok
                     
                  
                  
                     
                        4
                     
                  
                  
                     
                        5
                     
                  
                  
                     
                        6
                     
                  
               
                     
                        Névleges szélnyomás pN (N/m²)
                     
                  
                  
                     
                        ≥ 170 – < 270
                     
                  
                  
                     
                        ≥ 270 – < 400
                     
                  
                  
                     
                        ≥ 400
                     
                  
               
                     
                        Biztonsági szélnyomás pS (N/m²)
                     
                  
                  
                     
                        ≥ 204 – < 324
                     
                  
                  
                     
                        ≥ 324 – < 480
                     
                  
                  
                     
                        ≥ 480
                     
                  
               
            
               2. táblázat
            
            
               Az ollókaros napellenzők, forgókaros napellenzők, csúszókaros napellenzők, függőleges görgőkön futó napellenzők, kibillenthető karos napellenzők, homlokzati napellenzők, tetőablakra szerelhető napellenzők, télikert árnyékolók és szúnyoghálók szélállóságra vonatkozó teljesítményosztályok
            
            
                     
                        Osztályok
                     
                  
                  
                     
                        0
                     
                  
                  
                     
                        1
                     
                  
                  
                     
                        2
                     
                  
                  
                     
                        3
                     
                  
               
                     
                        Névleges szélnyomás pN (N/m²)
                     
                  
                  
                     
                        < 40
                     
                  
                  
                     
                        ≥ 40 – < 70
                     
                  
                  
                     
                        ≥ 70 – < 110
                     
                  
                  
                     
                        ≥ 110
                     
                  
               
                     
                        Biztonsági szélnyomás pS (N/m²)
                     
                  
                  
                     
                        < 48
                     
                  
                  
                     
                        ≥ 48 – < 84
                     
                  
                  
                     
                        ≥ 84 – < 132
                     
                  
                  
                     
                        ≥ 132
                     
                  
               
            
               3. táblázat
            
            
               Az összecsukható karos napellenzők szélállóságra vonatkozó teljesítményosztályok
            
            
                     
                        Osztályok
                     
                  
                  
                     
                        0
                     
                  
                  
                     
                        1
                     
                  
                  
                     
                        2
                     
                  
               
                     
                        Névleges szélnyomás pN (N/m²)
                     
                  
                  
                     
                        < 40
                     
                  
                  
                     
                        ≥ 40 – < 70
                     
                  
                  
                     
                        ≥ 70
                     
                  
               
                     
                        Biztonsági szélnyomás pS (N/m²)
                     
                  
                  
                     
                        < 48
                     
                  
                  
                     
                        ≥ 48 – < 84
                     
                  
                  
                     
                        ≥ 84